COVID-19: Gemeentebrief - NG Kerk Somerset-Wes
COVID-19: Gemeentebrief
admin1Kerkraadsbesluite17/03/2020	3 Comments0
NGK Somerset-Wes Moedergemeentelede;
COVID-19: WAT STAAN ONS GEMEENTE TE DOEN?
Op 5 Maart 2020 is bekendgemaak dat die eerste persoon in Suid-Afrika positief getoets het vir COVID-19, 'n nuwe virus in die Coronagroep van virusse. Dis nou nog nie twee weke later nie en die situasie het reeds drasties verander, in die lig van Pres. Cyril Ramaphosa se nuuskonferensie op 15 Maart.
Belangrike maatreël rondom 100 persone:
Van die belangrikste regeringsmaatreëls wat kerke direk raak, is dat byeenkomste van meer as 100 mense verbied word. Gemeentes moet hierdie maatreël ondersteun en handhaaf.
Pres. Ramaphosa het in sy nuuskonferensie sterk maatreëls aangekondig om die verspreiding van die koronavirus te beperk. Ons is dus nie in 'n lewensbedreigende krisisfase in die sin dat ons almal siek is nie, ons is in 'n doelgerigte, aggressiewe program om die verspreiding van die virus te keer.
Die klem is nou op voorkoming. Dit is onnodig om deur vrees oorweldig te word.
Gemeentes kan 'n geweldig belangrike rol speel om mense te bemagtig om reg en verantwoordelik op te tree.
In die lig hiervan, is die volgende besluit gisteraand op die Kerkraadsvergadering geneem:
Die Kerkraad het besluit dat daar tot verdere kennisgewing geen fisiese kerkdienste vir lidmate sal plaasvind by die kerkgebou nie. Dit is nie 'n besluit wat ligtelik geneem is nie, maar een wat die kerkraad glo in die beste belang van alle lidmate is. Die plan is o.a. om die erediens via 'n internetverbinding aan lidmate deur digitale stroming "streaming" beskikbaar te stel, deur die stromingsdiens Zoom.us. Meer inligting hieroor volg later. Inligting sal ook op ons webtuiste by: http://ngksomersetwes.co.za en Facebookblad: NGKerk Somerset-Wes beskikbaar wees, asook op ons whatsapp-groep.
Hierdie skrywe sal aan alle aktiewe gemeentelede per e-pos gestuur word en blokleiers en omgeewerkers word asseblief gevra om dié skrywe aan die lidmate in hul wyke, wat nie oor e-pos beskik nie, oor te dra. 'n Lys van gemeentelede wat nie oor e-pos beskik nie, sal spoedig aan blokleiers en omgeewerkers gestuur word.
WENK: Die SA-Regering het 'n uitstekende inligtingsdiens op Whatsapp geskep sodat ons ingelig kan bly oor COVID-19. Stoor die nommer 0600 123456 op jou selfoon en stuur 'n Whatsapp boodskap "Hi" om opdaterings te ontvang.
Hoe om onsself en ander teen COVID-19 te beskerm:
Dit is inderdaad moontlik om onsself en ander teen infektering te beskerm. Die benadering is so eenvoudig, dat mens maklik kan vergeet hoe effektief dit kan wees:
Was jou hande gereeld;
Moenie aan jou gesig vat nie – en as jy moet, doen dit met pas-gewaste hande;
Wees vriendelik maar moenie met die hand groet, soen, drukkies gee of aan ander mense vat nie;
Vermy kontak met siek persone;
As jy siek is, bly tuis.
Wanneer mense in jou groter omgewing hoes, is jy gewoonlik veilig indien jy sowat minstens twee meter van daardie persoon af is. Die virus word deur spuugdruppels versprei, wat grond toe val. Vandaar die twee meter. Die virus sweef nie opsigself in die lug rond en versprei nie deur die lug nie.
Onthou dat die virus bekamp en oorwin kan word. Daar is reeds voorbeelde van gemeenskappe waar COVID-19 ingedring het en nooit 'n vastrapplek kon kry nie. Dit het gebeur omdat mense basiese openbare gesondheidsbeginsels gevolg het.
Wanneer die infeksie egter wortelskiet, raak die maatreëls meer drasties. Ons moet dit probeer vermy. Vandaar aanbevelings om nie te reis nie, tensy dit dringend noodsaaklik is, en om oor die algemeen meer tuis te bly. Tans kan feitlik alle infeksies in SA nog herlei word na mense wat dit van die buiteland of elders gebring het. Ons is aan die begin van die kurwe en basiese maatreëls kan nog effektief wees.
Hierdie benadering verhoed dat ons oorreageer of onderreageer, die bedreiging as onbenullig afmaak óf te sterk optree, terwyl dit (nog) nie nodig is nie.
Die Bybel beklemtoon God se sorg, nabyheid en beskerming. Dit is belangrik om mekaar hiermee te troos.
Ons moet ook versigtig wees dat ons troosboodskap mense nie laat vergeet hoe belangrik gedissiplineerde, geroetineerde voorsorgmaatreëls soos hierbo uiteengesit, is nie.
Kom ons bid en werk met liefde saam om die koninkryk van God te laat kom te midde van hierdie uitdaging. Ons vertrou dat die Here hierdie rots wat op ons pad gekom het in sy diens sal omskep tot 'n geleentheid om verheerlik te word.